b'\n_START_ARTICLE_\nMilo\xc5\xa1 Vujani\xc4\x87\n_START_SECTION_\nSeurajoukkueet\n_START_PARAGRAPH_\nVujani\xc4\x87 aloitti uransa KK Crvena zvezdan juniorijoukkueissa, joista h\xc3\xa4n nousi edustusjoukkueeseen kaudella 1998\xe2\x80\x931999. H\xc3\xa4n pelasi joukkueessa kolme kautta ennen kuin siirtyi seuran pahimman vihollisen, KK Partizanin, riveihin. Vujani\xc4\x87 pelasi seurassa kaksi kautta ja osallistui NBA:n vuoden 2002 varaustilaisuuteen, jossa New York Knicks varasi h\xc3\xa4net Vujani\xc4\x87in omaksi yll\xc3\xa4tykseksi jo numerolla 36. H\xc3\xa4n ei kuitenkaan siirtynyt NBA:han, vaan tuli takaisin Partizaniin, jossa h\xc3\xa4n voitti kauden 2002\xe2\x80\x932003 korikuninkuuden. Kauden j\xc3\xa4lkeen h\xc3\xa4net nimettiin kauden toiseen t\xc3\xa4hdist\xc3\xb6joukkueeseen._NEWLINE_Seuraavaksi kaudeksi Vujani\xc4\x87 siirtyi Climamio Bolognan riveihin, jossa h\xc3\xa4n voitti kauden 2004\xe2\x80\x932005 Italian mestaruuden. Kauden 2003\xe2\x80\x932004 j\xc3\xa4lkeen Vujani\xc4\x87 valittiin toiseen t\xc3\xa4hdist\xc3\xb6joukkueeseen, kun h\xc3\xa4n vei joukkueensa aina Euroliigan finaaliin saakka yhdess\xc3\xa4 Hanno M\xc3\xb6tt\xc3\xb6l\xc3\xa4n kanssa. Kahden kauden j\xc3\xa4lkeen Italiassa Vujani\xc4\x87 siirtyi FC Barcelona B\xc3\xa0squetin riveihin. Loukkaantumisten t\xc3\xa4hditt\xc3\xa4m\xc3\xa4n kauden aikana h\xc3\xa4n pelasi Euroliigassa ainoastaan nelj\xc3\xa4 peli\xc3\xa4._NEWLINE_Espanjasta Vujani\xc4\x87 siirtyi Panathinaikosiin, jossa h\xc3\xa4n voitti Euroliigan, Kreikan mestaruuden ja Kreikan cupin. Kauden j\xc3\xa4lkeen h\xc3\xa4n teki Panathinaikosin kanssa jatkosopimuksen, mutta pelasi joukkueessa ainoastaan marraskuuhun saakka ennen kuin siirtyi Moskovan Dynamoon. Vujani\xc4\x87 johti joukkueensa kaudella 2007\xe2\x80\x932008 ULEB Cupin pudotuspeleihin, joissa joukkue sijoittui kolmanneksi._NEWLINE_Kaudeksi 2008\xe2\x80\x932009 Vujani\xc4\x87 siirtyi Efes Pilseniin. H\xc3\xa4n teki keskim\xc3\xa4\xc3\xa4rin 10,9 pistett\xc3\xa4 kymmeness\xc3\xa4 pelaamassaan Euroliiga-peliss\xc3\xa4. Seuraavaksi kaudeksi Vujani\xc4\x87 siirtyi ACB:ss\xc3\xa4 pelanneeseen CB Murciaan yksivuotisella sopimuksella.\n_START_SECTION_\nMaajoukkue\n_START_PARAGRAPH_\nVujani\xc4\x87 on kuulunut Jugoslavian alle 18- ja 20-vuotiaiden koripallomaajoukkueisiin. H\xc3\xa4n pelasi Serbian maajoukkueessa vuoden 2002 MM-kisoissa, joissa h\xc3\xa4n voitti kultaa. Lis\xc3\xa4ksi h\xc3\xa4n on edustanut Serbiaa vuoden 2003 EM-kisoissa sek\xc3\xa4 Ateenan olympialaisissa 2004'